Document ID: 32009R0397

REGULAMENTUL (CE) NR. 397/2009 AL PARLAMENTULUI EUROPEAN ȘI AL CONSILIULUI
din 6 mai 2009
de modificare a Regulamentului (CE) nr. 1080/2006 privind Fondul European de Dezvoltare Regională în ceea ce privește eligibilitatea investițiilor în domeniul eficienței energetice și al energiei regenerabile în locuințe
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 162,
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
În vederea consolidării potențialului de creștere durabilă pe termen lung al Europei, Comisia a adoptat pe 26 noiembrie 2008 o comunicare privind un plan european de redresare economică, ce are în vedere importanța efectuării de investiții pentru ameliorarea eficienței energetice a clădirilor, inclusiv în sectorul locuințelor.
(2)
Fondul European de Dezvoltare Regională (FEDER) sprijină măsurile în sectorul locuințelor, inclusiv în ceea ce privește eficiența energetică, dar numai în favoarea statelor membre care au aderat la Uniunea Europeană la 1 mai 2004 sau după data respectivă, în cazul în care condițiile prevăzute la articolul 7 alineatul (2) din Regulamentul (CE) nr. 1080/2006 al Parlamentului European și al Consiliului (3) sunt îndeplinite. Acest sprijin pentru investițiile în domeniul eficienței energetice și al energiei regenerabile în sectorul locuințelor ar trebui să fie disponibil tuturor statelor membre.
(3)
Ar trebui să se acorde sprijin acelor investiții care au loc în cadrul programelor publice care respectă obiectivele Directivei 2006/32/CE a Parlamentului European și a Consiliului din 5 aprilie 2006 privind eficiența energetică la utilizatorii finali și serviciile energetice (4).
(4)
Pentru a asigura realizarea obiectivelor politicii de coeziune, astfel cum sunt prevăzute la articolul 158 din tratat, măsurile ar trebui să sprijine coeziunea socială.
(5)
În raportul său anual pe 2007, Curtea de Conturi Europeană a recomandat autorităților legislative și Comisiei să fie pregătite să reanalizeze concepția viitoarelor programe de cheltuieli, examinând în mod corespunzător posibilitatea de a simplifica baza de calcul a costurilor eligibile și de a recurge într-o mai mare măsură la sume forfetare sau la plățile în rate fixe în locul rambursării „costurilor reale”.
(6)
În vederea asigurării simplificării necesare a gestionării, administrării și controlului operațiunilor care beneficiază de o subvenție FEDER, îndeosebi atunci când sunt condiționate de un sistem de rambursare bazat pe rezultate, este oportun să se adauge trei tipuri suplimentare de costuri eligibile, și anume costurile indirecte, sumele forfetare și ratele fixe bazate pe bareme standard de costuri unitare.
(7)
Pentru a garanta securitatea juridică în ceea ce privește eligibilitatea cheltuielilor, aceste tipuri suplimentare de costuri eligibile ar trebui să fie aplicabile tuturor subvențiilor FEDER. Prin urmare ar fi necesară aplicarea retroactivă, de la 1 august 2006, aceasta fiind data intrării în vigoare a Regulamentului (CE) nr. 1080/2006.
(8)
Prin urmare, Regulamentul (CE) nr. 1080/2006 ar trebui modificat în consecință,
ADOPTĂ PREZENTUL REGULAMENT:
Articolul 1
Articolul 7 din Regulamentul (CE) nr. 1080/2006 se modifică după cum urmează:
1.
Se introduce următorul alineat:
„(1a) În fiecare stat membru, cheltuielile destinate îmbunătățirii eficienței energetice și utilizării energiei regenerabile în locuințele existente sunt eligibile în limita a 4 % din alocarea totală din FEDER.
Statele membre definesc categoriile de locuințe eligibile în cadrul reglementărilor naționale, în conformitate cu articolul 56 alineatul (4) din Regulamentul (CE) nr. 1083/2006, în vederea sprijinirii coeziunii sociale.”
2.
La alineatul (2), teza introductivă se înlocuiește cu următorul text:
„(2) Cheltuielile pentru locuințe, cu excepția acelora destinate eficienței energetice și utilizării energiei regenerabile, în conformitate cu dispozițiile alineatului (1a), sunt eligibile numai pentru statele membre care au aderat la Uniunea Europeană la 1 mai 2004 sau după data respectivă și în următoarele condiții:”
3.
Se adaugă următorul alineat:
„(4) În cazul subvențiilor următoarele costuri reprezintă cheltuieli eligibile pentru o contribuție din partea FEDER, cu condiția ca acestea să fie angajate în conformitate cu normele naționale, inclusiv cu normele contabile, în condițiile specifice enumerate mai jos:
(i)
costurile indirecte declarate pe baza unei rate fixe, în limita a 20 % din costurile directe ale unei operațiuni;
(ii)
costurile pe bază de rată fixă calculate prin aplicarea baremelor standard de costuri unitare, astfel cum sunt definite de statul membru;
(iii)
sumele forfetare destinate să acopere integral sau parțial costurile unei operațiuni.
Opțiunile menționate la punctele (i), (ii) și (iii) pot fi combinate numai dacă fiecare dintre ele se referă la o categorie diferită de costuri eligibile sau dacă sunt utilizate pentru proiecte diferite în cadrul aceleiași operațiuni.
Costurile menționate la punctele (i), (ii) și (iii) sunt stabilite în prealabil, pe baza unui calcul just, echitabil și verificabil.
Suma forfetară menționată la punctul (iii) nu depășește 50 000 EUR.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Cu toate acestea, articolul 1 alineatul (3) se aplică de la 1 august 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 6 mai 2009.

Labels: 15
19